
ELŐTERJESZTÉS


Sajószöged Községi Önkormányzat Képviselő-testületének 
2020. február. 6-i ülésére
az Önkormányzat 2020. évi költségvetés megalapozó számításához



Tisztelt Képviselő-testület!

A Magyarország 2020. évi központi költségvetéséről szóló 2019. évi LXXI. törvény (továbbiakban: Kvtv) alapján megterveztük a Sajószöged Községi Önkormányzat és intézményei feladataihoz igénybe vehető központi forrásokat. A költségvetés-tervezet további bevételinek és kiadásainak tervezése során alkalmaztuk a központi jogszabályokban és a helyi önkormányzati rendeletekben meghatározott előírásokat.

Gazdálkodásunk pénzügyi kereteit továbbra is döntően a feladat finanszírozási rendszer és a saját bevételeink meghatározó eleme, a helyi adóbevételek nagysága határozzák meg. 

2020. évben az önkormányzatok finanszírozása alapjaiban nem tér el az előző években alkalmazott feladatellátáshoz igazodó, feladatalapú támogatási rendszertől, mely négy fő területre összpontosít: az általános működtetés, köznevelési (óvodához kapcsolódó), a szociális és gyermekjóléti, valamint a kulturális feladatok támogatása. 

Az önkormányzati feladatok ellátásához a központi költségvetés 2020. évben is általános működési támogatásként járul hozzá, melynek keretében az önkormányzati hivatal fenntartásához és a településüzemeltetés költségeihez jár támogatás.

A köznevelési ágazatban az önkormányzat fő feladata az óvodai ellátás. A jogszabályi előírásokhoz alkalmazkodva a költségvetés bértámogatást biztosít az óvodapedagógusok illetményéhez, igazodva az Országgyűlés által elfogadott, és bevezetésre került pedagógusi életpálya előmeneteli rendszer többletköltségeihez. Figyelembe veszi továbbá a köznevelési törvény óvodai nevelésszervezési paramétereit (csoport átlaglétszám, foglalkozási időkeret, gyerekekkel töltendő kötött idő stb.), valamint a kereseteket meghatározó törvények kötelezően elismerendő elemeit. Emellett 2020. évben is kötött felhasználású támogatás illeti meg az óvodát fenntartó önkormányzatokat az óvodai nevelést biztosító eszközök és felszerelések beszerzéséhez, a feladatellátásra szolgáló épület folyamatos működtetéséhez. 

Továbbra is önkormányzati feladat a gyermekétkeztetés, amelyhez kötött felhasználású támogatást kapnak a gyermekétkeztetés egyes kiadásaihoz a települési önkormányzatok. 
Fontosnak tartjuk a szociálisan hátrányos helyzetűek támogatását szociális segítését, a helyi támogatási formák megőrzését és az erre fordítható kiadások szintjének megtartását. 
A települési önkormányzatok kulturális feladatainak támogatása – ezen belül a nyilvános könyvtári ellátáshoz és közművelődési feladatok ellátásához – a központi költségvetés a 2020. évben is önálló előirányzaton biztosít támogatást. 

Az önkormányzatokat megillető egyes költségvetési támogatásokat csökkenti az ún. „beszámítás”, a 2018. évi iparűzési adóalap és a település egy lakosra jutó adóerő képessége alapján. Az egy lakosra jutó adóerő képességünk 35.473 Ft-ra nőtt, ezzel a beszámítás mértéke is emelkedett.

 A helyi adókból származó bevétel változatlanul az önkormányzatok saját bevétele marad, és helyben járul hozzá a feladatokhoz. 
A gépjárműadó megosztás szabályaiban sem lesz változás, a belföldi gépjárművek után a települési önkormányzat által beszedett adó 40 % marad helyben és továbbra is 60 % kerül központosításra. 

Az Önkormányzat gazdálkodása és feladatainak rangsorolása szempontjából 2020-ban is nagyon fontos az intézményrendszer és a községüzemeltetés színvonalas működőképességének biztosítása és az elért színvonal ésszerű takarékossági szempontok figyelembevételével történő megőrzése. 

Az Önkormányzat fejlesztési céljainak, feladatainak meghatározását, az erre irányuló döntések meghozatalát alapvetően a fejlesztési források nagysága és rendelkezésre állása határozza meg. 

Az TOP1-4-1-15-BO1-2016-00080. számú „Óvoda és Konyha fejlesztése Sajószögeden” című projekt kivitelezési munkái befejeződtek, a pótmunkák költségei idén kerültek kifizetésre, ezek tervezésre kerültek. 

A TOP 1-4-1-16-BO1-2017-00018. számú „Sajószögedi Zöld Sziget Bölcsőde építése” című projekt megvalósítása 2018 év végén elkezdődött. Az építési munkák befejeződtek, jelenleg az eszközök beszerzése zajlik.  A bölcsőde intézményként való bejegyzése, engedélyek megszerzése április hónapra várható. A működési keretek kialakítása után szeptembertől indulhat a bölcsődei nevelés. Év közben a Bölcsőde bejegyzését követően szükség lesz a költségvetés módosítására, ezt a képviselő-testület munkatervében szerepeltetjük.

A TOP 3-2-1-16-BO1-2017-00055. számú „A Sajószögedi Kölcsey Ferenc Körzeti Általános Iskola és Alapfokú Művészeti Iskola energetikai korszerűsítése a káros-anyag kibocsátás csökkentése céljából” című projekthez kapcsolódó támogatási előleg kiutalásra került 2020. január 14-én, így elkezdődhet a beruházás megvalósítása.

A Magyar Falu programnak köszönhetően idén megvalósul a Vasút út felújítása és az óvoda udvar felújítása. Az ehhez elnyert támogatási összegek 2019. decemberében kiutalásra kerültek.


A 2020. évre – az előző évekhez hasonlóan - megfogalmazott költségvetési alapelvek a következők:

1. Takarékos, átlátható és biztonságos működtetés.
2. A kötelezően ellátandó feladatok biztosítása.
3. A szociálisan rászorultak támogatása.
4. Az elindított beruházások megvalósítása, a forrás biztosítása.
5. Tudatos községüzemeltetés és fejlesztés.
6. Az önkormányzat tulajdonában lévő gazdasági társaság részvétele az önkormányzati feladatok ellátásában.
7. Pályázatok figyelése, kapcsolódás az aktuális pályázatokhoz, a pályázatok önrészének megteremtése. 


Minden intézménynél, illetve gazdálkodó szervezetnél törekedni kell a takarékos gazdálkodásra.

Az Önkormányzatnál, a Polgármesteri Hivatalnál és az ÁMK-nál 2020. évben lényegesebb személyi változást nem tervezünk. A feladatok ellátásához szükséges megfelelő számú, összetételű és képzettségű létszám minden intézményben biztosított a munkakörökben. 

A költségvetési előirányzatok tervezésekor a kötelező önkormányzati feladatok prioritását biztosítani kell.  További önként vállalt feladatra, sajáterős beruházásra vonatkozó javaslatokat csak akkor tudunk támogatni ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti. 


A megalapozó számítás részletes indokolása:

Az Önkormányzat, a Polgármesteri Hivatal és az Általános Művelődési Központ bevételeinek és kiadásainak részletezését a Költségvetés-tervezet megalapozó számítása intézményenkénti bontásban tartalmazza, melyet a következőkkel egészítek ki:







I. Sajószöged Községi Önkormányzat

BEVÉTELEK:

1. Önkormányzatok működési támogatásai
Az állami támogatásoknál a települési önkormányzatot a Kvtv. 2. melléklete alapján a következő jogcímeken illeti meg támogatás: 

· I.1.a) Önkormányzati hivatal működésének támogatása-elismert hivatali létszám alapján, 
· II. A települési önkormányzatok köznevelési feladatainak támogatása
· III.2. A települési önkormányzatok szociális feladatainak egyéb támogatása
· III.3. Egyes szociális és gyermekjóléti feladatok támogatása
· III.5. Gyermekétkeztetés támogatása
· IV.1.d) Települési önkormányzatok nyilvános könyvtári és a közművelődési feladatainak támogatása


2. Egyéb működési célú támogatások államháztartáson belülről
Egyéb működési célú támogatások bevételei államháztartáson belülről sor tartalmazza a Nemzeti Egészségbiztosítási Alaptól a védőnői szolgálat finanszírozására kapott összeget és a közfoglalkoztatottak után járó munkabér támogatást valamint a GINOP keretében foglalkoztatott munkavállalókra kapott munkabér támogatását.


3. Közhatalmi bevételek
A vagyoni típusú adók viszonylag pontosan tervezhetőek az adónyilvántartás kivetési adatai alapján. 

Az értékesítési és forgalmi adók nevezetesen a helyi iparűzési adó tekintetében ez nem mondható el. Ennél az adónemnél csak a márciusi kivetési adatok ismertek, a májusi, szeptemberi és decemberi adatokat csak becslés alapján lehet tervezni.  Ezért különösen fontos, hogy a kiadások tekintetében a működési kiadásokon túli kiadások, beruházások ütemezése átgondolt és a bevételek realizálódásával összehangolt legyen. 

 A Gépjárműadó tervezésénél az előző évi teljesítési adatokat és az adónyilvántartás adatait vettük figyelembe.

4. Működési bevételek
Saját bevételeknél a térítési díjak a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdése alapján lettek meghatározva és az elmúlt évhez képest a költségvetési törvény szerinti fogyasztói árindex változásával azonos mértékű emelést hajtottunk végre. A szociális étkeztetés és a házi segítségnyújtás díját idén sem emeltük.
A lakbérbevételek és a közterület használati díjak az előző évek teljesítés adatai alapján lettek tervezve.
Saját bevételünk az ÉRV Zrt.-nek kiszámlázott rendszerhasználati díj, ami kötött felhasználású bevétel. Kizárólag a víz- és szennyvízhálózat korszerűsítésével összefüggő kiadásokra használható fel (az egyensúly megtartása miatt ugyanezzel az összeggel került tervezésre a kiadási oldalon is)

5. Felhalmozási bevételek
Itt került tervezésre a TOP 3-2-1-16-BO1-2017-00055. számú „A Sajószögedi Kölcsey Ferenc Körzeti Általános Iskola és Alapfokú Művészeti Iskola energetikai korszerűsítése a káros-anyag kibocsátás csökkentése céljából” című projekt támogatási előlege valamint, az első lakáshoz jutók és a munkáltatói kölcsönök idei évi várható visszatérülése.
Felhalmozási bevételként tervezünk még a IV. Béla úti építési telek és az Autósbüfé melletti terület értékesítéséből várható bevételeket.

6. Finanszírozás bevételek
A finanszírozási bevételek biztosítják a költségvetési kiadások és bevételek közötti egyezőséget a költségvetésben, amelynek forrása az előző évi maradvány igénybevétele és a forgatási célú értékpapírok beváltása. 
Az előző évi maradvány a költségvetési és intézményi bankszámlák és pénztárak egyenlege, amely tartalmazza azokat a pályázati előlegeket, melyek kiutalása a korábbi években megtörtént, de a felhasználása (költsége) csak idén teljesül. 

A forgatási célú értékpapírjaink 2019. évi záró állománya 70.398.606 Ft, ami fedezi a beváltani tervezett értékpapírok összegét. 


KIADÁSOK:

1. Személyi juttatások
A Sajószöged Községi Önkormányzatnál a javasolt létszámkeret 19 fő, melyből közfoglalkoztatott 2 fő és GINOP támogatással foglalkoztatott 2 fő. 

A bölcsőde indításához szükséges a bölcsőde vezető alkalmazása március 1-től, hogy részt vegyen az intézmény alapításának előkészítési munkáiban, ami várhatóan egy hónapot fog igénybe venni. Ezt követően a bölcsődevezető átkerül a Zöld Sziget Bölcsőde állományába.

A tervezés során a személyi juttatások megállapításakor a kötelező átsorolások, a garantált bér és a minimálbér változása miatti emelések végre lettek hajtva, a béren kívüli juttatásokon belül a cafetéria juttatás összegébe változatlan.




2. Dologi kiadások
2020 évben a dologi kiadások tervezésénél a 2019. évi tényadatokat vettük figyelembe a várható változásokkal korrigálva.

A szokásos üzemeletetési, karbantartási és közüzemi kiadások mellett idén is számolni kell még a pályázatok kapcsán felmerült projektmenedzseri díjakkal, szakértői díjakkal, valamint a közbeszerzési díjakkal. 

Ebben az évben 2.000.000 Ft + Áfa összeggel többet terveztünk a parkok, közterületek, utak, önkormányzati telkek karbantartására és ehhez kapcsolódóan 400.000 Ft + áfa összeggel többet terveztünk az üzemeltetési anyagok beszerzésére is. 
A dologi kiadások között fog megjelenni az iskola korszerűsítéshez kapcsolódó fordított ÁFA befizetési kötelezettség is.

Az iskolai étkeztetést az előző évekkel megegyezően vásárolt élelmezés keretében biztosítjuk, melyet a Tisza-Party Food Kft-től vásárolunk. 
Szintén vásárolt élelmezés keretében biztosítjuk a szociális étkeztetést, amelyet az Általános Művelődési Központ konyhájától vásárolunk.

[bookmark: _GoBack]3. Rendszeres szociális kiadások és eseti pénzbeli ellátások
A szociális területre jellemző kihívások 2020. évben is az elszegényedés és az idősödés lesz.
A helyi ellátások fenntartása továbbra is szükséges és indokolt a legrászorultabb és a krízishelyzetbe kerülő személyek részére, a szünidei gyermekétkeztetés továbbra is kötelező feladat maradt.

4. Közfoglalkoztatás
A foglalkoztatás elősegítése érdekében a továbbiakban is folytatjuk ezt a programot, kihasználjuk az ezzel kapcsolatos lehetőségeket a foglalkoztatás elősegítésére. A közfoglalkoztatásba bevonható munkavállalók köre folyamatosan csökken, 2020-ban mindössze 2 fő átlaglétszámmal terveztünk az előző év tapasztalata alapján. 

5. Támogatások nyújtása államháztartáson kívülre

A civil szervezeteket, a hagyományteremtő programok megvalósítását továbbra is támogatjuk. 

A településüzemeltetési feladatokat az Önkormányzat tulajdonában lévő Községüzemeltetési Kft. végzi, melynek eredményeként a község közterületei továbbra is rendezett képet kell hogy mutassanak. Ezen kívül az esetlegesen elnyert pályázatok megvalósításában továbbra is közreműködik a Kft fő- vagy alvállalkozóként. 
A Községüzemeltetési Kft dolgozóira a közfoglalkoztatott létszám csökkenésével egyre több feladat hárul, ezért ott indokolt a munkavállalói létszám növelése legalább egy fővel, mely a Kft. üzleti tervében tervezésre került.


6. Felhalmozási kiadások
Az elmúlt évben megkezdett beruházásokat, valamint legszükségesebb megvalósítani kívánt beruházásokat a költségvetésben beterveztük, a megalapozó számítás tételesen tartalmazza ezeket. 

7. Tartalék
Idén is szükséges az előre nem tervezhető kiadásokra és bevételkiesések ellentételezésére, illetve olyan feladatok ellátására, melyek a költségvetés tervezésekor még nem láthatóak általános tartalék képzése. Emellett céltartalék képzése is indokolt a bölcsőde alapításának és beindításának költségeire. 

8. Finanszírozási kiadások
A központi irányítószervi támogatás folyósítása biztosítja a Polgármesteri Hivatal és az Általános Művelődési Központ működését.



II. Sajószögedi Polgármesteri Hivatal

KIADÁSOK

1. Személyi juttatások
A Sajószögedi Polgármesteri Hivatalnál a létszámkeret 8 fő. A személyi juttatásoknál a törvény szerinti illetmények, munkabérek mellett a Közszolgálati szabályzatban meghatározott juttatások kerültek tervezésre. 

2. Dologi kiadások:
A szokásos üzemeltetés, működés kiadásain túl terveztünk a Házasságkötő terem karbantartásával (festés, parketta és függöny csere).

3. Beruházások:
A beruházásoknál a terveztünk a házasságkötő terem korszerűsítéséhez kapcsolódóan új rendezvényszékek beszerzésével, a hivatal teljes egészében klíma felszerelésével és irodabútor vásárlással. 


BEVÉTELEK

A Hivatal működését, kiadásainak fedezetét jellemzően az Önkormányzattól kapott intézményfinanszírozás biztosítja. Saját bevétele nem jelentős, igazgatási díjak bevételéből adódik.




III. Sajószögedi Általános Művelődési Központ


KIADÁSOK:


1. Személyi juttatások
Az Általános Művelődési Központban a létszámkeret 17 fő, de az Önkormányzatnál alkalmazásban álló 2 fő GINOP támogatással foglalkoztatott is az ÁMK-ban végez munkát: 1 fő a Könyvtárban, 1 fő a Konyhán segíti az ott dolgozókat.  
A személyi juttatásoknál a szükséges átsorolások, emelések tervezésre kerültek. 1 fő óvónő év közbeni nyugdíjazása miatt szükséges volt 2 hónapra helyettesítést tervezni.
Ebben az évben 1 fő lesz jogosult jubileumi jutalomra, ami szintén tervezésre került.

2. Dologi kiadások
A szokásos üzemeltetési, karbantartási, közüzemi kiadásokon túl tervezésre kerültek olyan anyagok, eszközök melyek az óvodai neveléshez, valamint a Művelődési Ház rendezvényeinek kiszolgálásához, megvalósításához szükségesek. 


3. Beruházások
Az eszközök elhasználódása miatti beruházások mellett terveztünk:
· a Konyhához kapcsolódóan: különböző raktár és tároló polcok, tálaló szekrény, öltöző bútor beszerzését, konyhai elszívó beépítését a kombi pároló felé
· az Óvodai neveléshez kapcsolódóan: irodabútorok beszerzését és árnyékoló felszerelését a belső teraszra
· A Művelődési Házba projektor beszerzését, Könyvtárba irodabútorok beszerzését. 



BEVÉTELEK


A kiadásainak fedezetét az Önkormányzat által folyósított intézményfinanszírozás biztosítja, melyet az ÁMK saját bevételei egészítenek ki. Ezek jellemzően az intézményi térítési díjak, és a bérleti díjakból származó bevételek.






Az Önkormányzat 2020. év költségvetésének megalapozó számítása alapján a bevételi előirányzatok fedezetet nyújtanak a kiadások teljesítésre. Javasolt azonban a kiadásokat úgy ütemezni, hogy a bevételek teljesülésével összhangban legyenek. 

A tervezés során igyekeztünk megteremtetni az egyensúlyt az intézmények, feladatok között az erőforrások elosztásakor, hogy minden területen érezhető változást eredményezzenek a fejlesztések, ráfordítások. 

Természetesen vannak olyan szükséges fejlesztések, melyet saját erőből nem tudunk megvalósítani. Ezekhez továbbra is keressük a pályázati forrásokat, egyéb lehetséges megoldásokat. 

Fentiek alapján kérem a Képviselő-testületet, hogy a javaslatot megtárgyalni és elfogadni szíveskedjen.



Sajószöged, 2020. január 27.
							

								dr. Gulyás Mihály 
								polgármester

